Kittenberger K. út 17.
47.092452 N, 17.895621 E
Telefon: 30/699-0870
A Veszprémi Állatkert Magyarország legnagyobb hagyományokkal rendelkező vidéki állatkertje. A Közép-Dunántúli Régió legkedveltebb turisztikai célpontja, a Balatontól mindössze 15 km-re található, Veszprém belvárosából rövid sétával érhető el. A kicsiknek és nagyoknak egyaránt feledhetetlen élményt nyújtó, különleges természeti adottságokkal rendelkező Állatkert kapuit 1958. augusztus elsején nyitotta meg, mely - hatalmas társadalmi összefogással épült fel - mindössze öt hónap leforgása alatt.
A felső, úgynevezett Gulya-dombi részen találhatók a legújabb fejlesztések, mint például hazánk egyik legszebb és legnagyobb Afrika-szavanna kifutója, ahol zebrákat, zsiráfokat, impalákat és egy öt fős szélesszájú orrszarvúcsaládot csodálhatnak meg a látogatók.
A Veszprémi Állatkert eddigi legnagyobb és leglátványosabb fejlesztése 2014 februárjában kezdődött, és ennek keretében készült el az Elefánt Park, ahol a három fiatal és játékos elefántbika, Nuka, Dinkar és Félix kapott elhelyezést, továbbá a vizes élővilágot bemutató projekt, ahol a borjúfókák és a pápaszemes pingvinek életébe nyerhetnek betekintést, valamint az új orrszarvúház és a hozzá tartozó kifutó, ahol télen is megcsodálhatók a látogatók kedvencei. Az új, 2013-ban átadott Gulya-dombi vendégforgalmi bejárattal szemben látványkifutó épült, ahol lámafélék kaptak helyet, és a megnövekedett vendégforgalom miatt szükségessé vált egy akadálymentesített vizesblokk kialakítása is az új pénztár közelében. A projekt befejezéseként 2015 júniusában került átadásra az az 5 000 m2 alapterületű és 15 méter belmagasságú Madárröpde, melynek kialakítása Magyarországon egyedülálló, és ahol flamingókkal, skarlát íbiszekkel és récékkel találkozhatnak a látogatók.
A 8. sz főútról kis ívben jobbra kanyarodva a Tapolcai elágazó utáni úton (közúti táblákkal jelölve)
Megközelítés helyijárattal
2019. január 1-től a helyi közlekedést a V-BUSZ biztosítja. Az interaktív utazásszervező alkalmazásukban pontosan meglehet tervezni azt, hogy a Látogatók hogyan jutnak el a legkönnyebben az Állatkerthez.
Az utazástervezés a V-BUSZ weboldalán vagy mobil alkalmazásán érhető el, a www.vbusz.hu oldalon.
Megközelítés gyalogosan az Autóbusz-állomástól (kb. 20 perc):
Át a 3 sávos úton (10 emeletes épület mellett), majd tovább egyenesen az úton (Lovassy László Gimnázium előtt elhaladva), majd az út végén a körforgalomban szemben levő úton lefele (Horgos utca), tovább a Jókai Mór utcán, majd a Gizella Hotelnél jobbra a Séd-patak mellett murvás úton az Állatkert parkolójáig.
állatkertek / vadasparkok / állatparkok | Veszprém